Leer ken Karoobossies met dié toepassing | Landbou
Loraine van den Berg, Ruaan Klem en Bonnie Schumann
Het jy al in die veld geloop en skielik 'n bossie oortrek met mooi geel blomme gesien en gewonder watter spesie dit is? En gewonder of jou vee dit sal eet? Of dit giftig is, of dalk 'n teken dat die veld oorbewei word?
Met die beste voornemens pluk jy 'n takkie af, sit dit in jou hempsak of in die bakkie om later te identifiseer as jy weer by jou kantoor en jou plantboeke is. Gou-gou is die plantjie egter vergete omdat belangriker sake afgehandel moet word. Dit sou daremgaaf gewees het om 'n maklik bereikbarehulpbron reeds in die veld te hê om te helpmet die identifikasie van die plant.
Die oplossing is 'n selfoontoepassing met foto's van en inligting oor algemene veld- en weiplante van die Nama-Karoo-bioom van Suid-Afrika (sien foto hieronder). Dit is deur die Grootfontein- landbou-ontwikkelingsinstituut ontwikkel met die samewerking van die trust vir bedreigde natuurlewe en die IT-maatskappy TurtleTech.